stanford-oval/wikipedia huggingface dataset:
สามก๊ก
ความนิยม > อุทยานสามก๊ก

อุทยานสามก๊ก ตั้งอยู่ที่ตำบลโป่ง อำเภอบางละมุง จังหวัดชลบุรี ในอาณาเขตพื้นที่กว่า 36 ไร่ มีการจัดวางรูปแบบตามหลักฮวงจุ้ยของจีน พื้นที่ทั้งหมดของอุทยานสามก๊กประกอบไปด้วยต้นไม้และสถาปัตยกรรมแบบจีนเป็นจำนวนมาก มีหยินและหยางตามแบบฉบับปรัชญาแห่งความสมดุลของจีน สร้างขึ้นตามเจตนารมณ์ของคุณเกียรติ ศรีเฟื่องฟุ้ง ออกแบบโดย อาจารย์ธีรวัลย์ วรรธโนทัย และอาจารย์รณฤทธิ์ ธนโกเศศ สถาปนิกแห่งกรมศิลปากร เป็นการผสมผสานระหว่างสถาปัตยกรรมไทยและจีนได้อย่างลงตัว
พื้นที่ตั้งของอุทยานสามก๊กเป็นพื้นที่ลาดต่ำไปทางทิศใต้ มีภูเขาขนาดย่อมทอดตัวอยู่ทางทิศเหนือ มีลักษณะการยกระดับขึ้นไปเป็นระยะ ๆ จนเชื่อมต่อกับบันไดทางขึ้น บริเวณโดยรอบวางผังแบบรูปทรงเรขาคณิต ตามหลักการวางผังบริเวณที่เป็นมงคลมาแต่โบราณทั้งของไทยและจีน มีซุ้มประตูทางเข้าวางเป็นตัวกั้นแบ่งพื้นที่ส่วนอนุสรณ์สถานที่อยู่ทางทิศเหนือกับส่วนบริการทางทิศใต้ วางแนวแกนตะวันออก-ตะวันตกเพื่อเป็นที่ตั้งของอาคารศาลเจ้าแม่กวนอิมกับอาคารอเนกประสงค์ โดยมีระเบียงโค้งแบบจันทร์เสี้ยวเป็นตัวเชื่อมต่อและโอบล้อมอาคารทั้ง 3 หลังเป็นหนึ่งเดียวกัน มีสิ่งก่อสร้างแบบสถาปัตยกรรมจีนที่เรียกว่าเก๋ง จำนวน 3 อาคาร
อาคารกลางหรืออาคารประธานมีความสูงที่สุด มีทั้งหมด 4 ชั้น มุงหลังคาด้วยกระเบื้องสีน้ำเงินเข้ม ซึ่งสื่อถึงท้องทะเลและท้องฟ้า มีการประดับรูปประติมากรรมเพื่อความเป็นมงคลตามหลักความเชื่อดั้งเดิมของจีนเช่น คนชราขี่สัตว์รูปร่างคล้ายไก่หรือเซียนเหญิน, มังกรสี่ขาท่านั่ง รูปร่างคล้ายสัตว์จตุบาท เรียกอีกอย่างว่า "จตุบาทพันธุ์มังกร" เป็น 1 ในบุตรชายทั้ง 9 ของพญามังกร , หงส์ สัตว์จตุบาทรูปลักษณะหงส์ ซึ่งแต่เดิมนั้นหงส์จัดเป็นส่วนประดับหลักของอุทยานสามก๊ก แต่เนื่องจากจักรพรรดิเทียบเท่าได้กับมังกร หงส์ซึ่งหมายถึงฝ่ายหญิงหรือฮองเฮา
ชั้นที่ 2 เป็นภาพวาดประวัติศาสตร์สีน้ำมัน เป็นการบันทึกเรื่องราวและชีวประวัติทั้งหมดของจูกัดเหลียง มีทั้งหมด 8 ตอนด้วยกัน และชั้นที่ 3 เป็นภาพเขียนสีน้ำมันเรื่องราวของจูกัดเหลียงในช่วงที่ 2 เป็นภาพเขียนฝาผนังยาว 100 เมตร ทั้งหมด 8 ตอน โดยฝีมือของจิตรกรชาวจีน ใช้ระยะเวลาในการเขียนภาพฝาผนังเป็นเวลานานถึง 5 ปี ชั้นที่ 4 เป็นหอแก้วสำหรับประดิษฐานพระบรมสารีริกธาตุ ค้นพบที่ถ้ำแห่งหนึ่งในลำพูน โดย ดร.วรภัทร ภู่เจริญ เป็นผู้มอบให้แก่อุทยานสามก๊กเพื่อเป็นที่สักการบูชา หันหน้าออกทางทะเลตามหลักฮวงจุ้ย พร้อมรูปปั้นพระสังกัจจายน์และพระถังซำจั๋ง
ภายในอุทยานสามก๊ก มีระเบียงจิตรกรรมบนกระเบื้องกังไสจีน เป็นการจัดแสดงฉากจากพงศาวดารจีนเรื่องสามก๊ก จำนวน 56 ตอน ความยาว 240 เมตร เป็นการคัดย่อวรรณกรรมจีนอิงประวัติศาสตร์เรื่องสามก๊กเฉพาะในส่วนตอนที่สำคัญตั้งแต่ตอนต้นเรื่องคือเล่าปี่ กวนอูและเตียวหุย สามวีรบุรุษร่วมสาบานในสวนท้อ กระทั่งถึงตอนสุดท้ายที่สุมาเอี๋ยนได้รวมแผ่นดินจีนเป็นหนึ่งเดียวได้สำเร็จ ถือได้ว่านอกจากอุทยานสามก๊กจะได้ย่อตำนานพงศาวดารจีนที่มีความยาวเป็นอย่างมากไว้ภายในอุทยานแล้ว ยังได้นำเสนอเรื่องราวของสามก๊กผ่านระเบียงจิตรกรรม นอกจากนั้นยังมีตัวละครเอกในรูปแบบของรูปปั้นกังไสกระเบื้องประดับภายในอุทยานอีกด้วย ซึ่งอุทยานสามก๊กจัดเป็นสถานที่ท่องเที่ยวที่ได้นำเอาศิลปะความเป็นจีน นำเสนอผ่านทางรูปแบบของสถาปัตยกรรมจีนร่วมสมัยอีกด้วย
สามก๊กในปัจจุบัน

สามก๊กเป็นวรรณกรรมจีนที่เป็นอมตะ ได้รับการกล่าวขานถึงการเป็นสุดยอดวรรณกรรมจีนที่ให้แง่คิดในเรื่องต่าง ๆ แม้เป็นเรื่องราวที่เกิดขึ้นมานานแล้วในหลายยุคสมัย แต่ชื่อของตัวละคร สถานที่หรือลักษณะท่าทางต่าง ๆ ยังเป็นที่จดจำและกล่าวขานต่อ ๆ กันมาทุกยุคสมัย ในปัจจุบันสามก๊กกลายเป็นชื่อที่คุ้นหูคนไทยมาโดยตลอดและได้รับความนิยมอย่างต่อเนื่อง รวมทั้งมีสื่อต่าง ๆ เกี่ยวกับสามก๊กออกมาตอบสนองความต้องการของประชาชนเป็นอย่างมาก เช่นหนังสือ ภาพยนตร์ ละครโทรทัศน์ รวมทั้งเกมวางแผน ซึ่งได้หยิบยกเรื่องราวและตอนสำคัญบางส่วนของสามก๊กนำมาทำเป็นเกมจำนวนมาก ซึ่งกล่าวได้ว่าสามก๊กนั้นเป็นสิ่งที่สืบทอดต่อเนื่องตั้งแต่รุ่นบรรพบุรุษจนถึงรุ่นปัจจุบัน
สามก๊กในปัจจุบัน > หนังสือ

สามก๊ก เป็นวรรณกรรมที่ได้รับความนิยมอย่างแพร่หลาย มีผู้นำไปตีความในแง่มุมต่าง ๆ เกิดเป็นหนังสือที่เกี่ยวเนื่องกับสามก๊กอีกมากมาย ม.ร.ว. คึกฤทธิ์ ปราโมช ได้เขียนหนังสือชุด "สามก๊ก ฉบับนายทุน" ขึ้นเป็นทำนองล้อเลียนฉบับวณิพกของยาขอบ โดยตีความเรื่องราวในวรรณกรรมสามก๊กไปในทางตรงกันข้าม ด้วยสมมุติฐานว่าผู้เขียนเรื่องสามก๊กตั้งใจจะยกย่องฝ่ายเล่าปี่เป็นสำคัญ หากผู้เขียนเป็นฝ่ายโจโฉเรื่องก็อาจบิดผันไปอีกทางหนึ่ง งานเขียนที่สืบเนื่องจากสามก๊กของ ม.ร.ว. คึกฤทธิ์ได้แก่ โจโฉนายกตลอดกาลและ เบ้งเฮ็กผู้ถูกกลืนทั้งเป็น ซึ่งในหนังสือเล่มหลังนี้นำเสนอแนวคิดว่าแท้จริงแล้วเบ้งเฮ็กอาจจะเป็นบรรพบุรุษของคนไทยที่อพยพหนีลงมาจากสงครามก็ได้
นอกจากนี้ยังมีงานเขียนที่เกี่ยวเนื่องกับสามก๊กอีกมากมายเช่น สามก๊กฉบับคนเดินดินของเล่าชวนหัว สามก๊กฉบับคนขายชาติของเรืองวิทยาคม เจาะลึกสามก๊กฉบับวิจารณ์ของวิวัฒน์ ประชาเรืองวิทย์ CEO ในสามก๊กของเปี่ยมศักดิ์ คุณากรประทีป เป็นต้น
สามก๊กในปัจจุบัน > ละครโทรทัศน์

บทความหลัก: สามก๊ก (ละครโทรทัศน์)
ละครโทรทัศน์ชุด สามก๊ก เป็นละครที่ผลิตขึ้นโดยสถานีโทรทัศน์ซีซีทีวีของรัฐบาลสาธารณรัฐประชาชนจีนเพื่อเป็นการเชิดชูวรรณกรรมอมตะของจีน โดยเริ่มถ่ายทำตั้งแต่ปี พ.ศ. 2534 ด้วยความร่วมมือกับทางประเทศญี่ปุ่น ออกอากาศครั้งแรกในปี พ.ศ. 2538 แบ่งเนื้อเรื่องออกเป็น 84 ตอน ความยาวตอนละ 44 นาที สามก๊กในแบบฉบับละครโทรทัศน์ได้รับการนำเข้ามาออกอากาศครั้งแรกในประเทศไทยเมื่อกลางปี พ.ศ. 2537 ทางสถานีโทรทัศน์ช่อง 9 อ.ส.ม.ท. โดยบริษัทมีเดียส์ ออฟ มีเดีย จำกัด เวลาประมาณ 22.00 น. และออกอากาศซ้ำอีกครั้งทางช่องเอ็มวีทีวีวาไรตี้แชนแนล เมื่อต้นปี พ.ศ. 2551
ปัจจุบันได้นำสามก๊กฉบับละครโทรทัศน์มาออกอากาศอีกครั้งทางสถานีโทรทัศน์ไทยพีบีเอส ทุกวันจันทร์ - อาทิตย์ เวลา 22.30 น. - 23.23 น. เริ่มตั้งแต่วันที่ 15 กุมภาพันธ์ พ.ศ. 2551 ถึงวันที่ 24 เมษายน พ.ศ. 2551 และได้มีการปรับช่วงเวลาในการการออกอากาศเป็นเวลา 22.00 น. - 22.53 น. เมื่อวันที่ 15 มีนาคม พ.ศ. 2551 ปัจจุบัน ลิขสิทธิ์การจัดจำหน่ายวีดิทัศน์ของละครโทรทัศน์ชุดนี้ในประเทศไทย เป็นของบริษัทมูฟวี่โฮมวิดีโอ จำกัด ในรูปแบบวีซีดีและดีวีดี
สามก๊ก ถูกสร้างเป็นละครโทรทัศน์อีกครั้ง โดยเริ่มถ่ายทำตั้งแต่ปี พ.ศ. 2551 และออกฉายทางโทรทัศน์ครั้งแรกทางช่องเจียงซู ช่องอันฮุย ช่องฉงชิ่ง และช่องเทียนจิน ในวันที่ 2 พฤษภาคม 2553 โดยละครชุดสามก๊ก ชุดใหม่นี้มีทั้งหมด 95 ตอน กำกับโดย เกาซีซี
สามก๊กในปัจจุบัน > ภาพยนตร์

บทความหลัก: สามก๊ก ขุนศึกเลือดมังกร, สามก๊ก โจโฉแตกทัพเรือ, และ สามก๊ก เทพเจ้ากวนอู
วรรณกรรมจีนอิงประวัติศาสตร์เรื่องสามก๊ก ถูกนำมาถ่ายทอดในรูปแบบของภาพยนตร์อิงประวัติศาสตร์จำนวน 3 เรื่องคือสามก๊ก ขุนศึกเลือดมังกร (อังกฤษ: Three Kingdoms: Resurrection of the Dragon; จีน: 三國之見龍卸甲) สามก๊ก โจโฉแตกทัพเรือ (อังกฤษ: Red Cliff, The Battle of Red Cliff; จีน: 赤壁) และ สามก๊ก เทพเจ้ากวนอู (อังกฤษ: The Lost Bladesman; จีน: 關雲長)
สามก๊ก ขุนศึกเลือดมังกรนำแสดงโดย หลิวเต๋อหัว, แม็กกี้ คิว, หงจินเป่า, แวนเนส วู, แอนดี้ อัง, ตี้หลุง กำกับการแสดงโดย แดเนียล ลี ความยาว 102 นาที ออกฉายเมื่อวันที่ 3 เมษายน พ.ศ. 2551 ในประเทศไทยฉายวันที่ 24 เมษายน พ.ศ. 2551 สามก๊ก ขุนศึกเลือดมังกรได้รับเสียงวิจารณ์ไปทางลบเป็นอย่างมาก เนื่องจากเนื้อเรื่องของภาพยนตร์เป็นการเจาะเฉพาะตัวละครเอกของเรื่องคือจูล่งเพียงคนเดียว โดยเป็นการเล่าเรื่องราวประวัติของจูล่งตั้งแต่วัยหนุ่มจนถึงวัยชรา รวมทั้งเนื้อเรื่องของภาพยนตร์ก็ไม่ได้เป็นไปตามวรรณกรรมอีกด้วย และมีตัวละครหลายตัวที่ถูกแต่งขึ้นมาเพื่อภาพยนตร์เรื่องนี้โดยเฉพาะเช่น โจอิง หรือ หลอผิงอัน เป็นต้น และอีกหลายส่วนในเรื่องก็ไม่เป็นไปตามวรรณกรรมเช่นชุดเกราะของจูล่งที่ในวรรณกรรมระบุว่าสวมเกราะสีเงิน แต่ในภาพยนตร์กลับสวมเกราะที่มีลักษณะคล้ายเกราะของซามูไรมากกว่า จึงทำให้ในเว็บไซต์ IMDb ให้เครดิตภาพยนตร์เรื่องนี้เพียง 5.7 ดาว จาก 10 ดาวเท่านั้น
สามก๊ก โจโฉแตกทัพเรือ เป็นภาพยนตร์อิงประวัติศาสตร์ขนาดยาวที่ร่วมทุนสร้างระหว่างจีนและฮ่องกง ออกฉายพร้อมกันทั่วทวีปเอเชียในวันที่ 10 กรกฎาคม พ.ศ. 2551 เพื่อต้อนรับมหกรรมกีฬาโอลิมปิก 2008 ที่จีนเป็นเจ้าภาพในการจัดการแข่งขัน สร้างจากวรรณกรรมชิ้นเอกของจีนเรื่อง สามก๊ก ในตอน โจโฉ แตกทัพเรือหรือศึกผาแดง อำนวยการสร้างและกำกับโดย จอห์น วู ด้วยทุนสร้างกว่า 80 ล้านดอลลาร์สหรัฐ ซึ่งนับว่าภาพยนตร์เรื่องนี้ใช้ทุนสร้างมากที่สุดในประวัติศาสตร์วงการภาพยนตร์เอเชีย โดยแบ่งออกเป็น 2 ภาคใหญ่ ๆ ด้วยกันเฉพาะในเอเชีย ส่วนประเทศอื่น ๆ จะฉายในตอนเดียวจบในระยะเวลาประมาณ 4 ชั่วโมง นำแสดงโดยเหลียงเฉาเหว่ย, ทาเคชิ คาเนชิโร่, หลินจื้อหลิง, จางเฟิงอี้, ฉางเฉิน, เจ้า เวย, ฮูจุนและชิโด นากามูระ
สามก๊ก เทพเจ้ากวนอู เป็นภาพยนตร์ฮ่องกงอิงประวัติศาสตร์ ดัดแปลงจากวรรณกรรมเรื่อง สามก๊ก ในตอนที่กวนอูพาภรรยาของเล่าปี่ฝ่าด่าน 5 ด่านและสังหารขุนพลของโจโฉ 6 นาย นำแสดงโดยดอนนี่ เยน กำกับโดยอลัน มัก และเฟลิกซ์ ชอง ออกฉายเมื่อวันที่ 28 เมษายน พ.ศ. 2554 และฉายในประเทศไทยเมื่อวันที่ 14 กรกฎาคม พ.ศ. 2554
สามก๊กในปัจจุบัน > การ์ตูนและเกม

บทความหลัก: สามก๊ก (การ์ตูน), หงสาจอมราชันย์, สามก๊ก มหาสนุก, และ Dynasty Warriors
วรรณกรรมสามก๊ก ถูกนำมาถ่ายทอดในรูปแบบของการ์ตูนในรูปแบบต่าง ๆ เป็นจำนวนมากเช่น การ์ตูนเรื่องสามก๊ก (ญี่ปุ่น: 横山光輝 三国志; โรมาจิ: Yokoyama Mitsuteru Sangokushi) เป็นการ์ตูนญี่ปุ่นเรื่องยาว ที่แปลมาจากวรรณกรรรมอมตะของจีนเรื่องสามก๊ก วาดภาพโดยมิตสึเทรุ โยโกยามะ ต่อมาได้ถูกสร้างเป็นอนิเมะ ในปี พ.ศ. 2534 ออกอากาศทางสถานีทีวีโตเกียวและสร้างเป็นเกมสำหรับเครื่องนินเทนโดดีเอส ในปี พ.ศ. 2550
เนื้อเรื่องในการ์ตูนสามก๊กฉบับการ์ตูนญี่ปุ่นแปลมาจากหนังสือสามก๊กฉบับภาษาญี่ปุ่นของเออิจิ โยชิคาวะ ซึ่งมีความแตกต่างจากสามก๊กฉบับเจ้าพระยาพระคลัง (หน) หรือสามก๊กฉบับวณิพกของยาขอบเล็กน้อย สามก๊กเป็นนิยายจีนอิงประวัติศาสตร์ที่เต็มไปด้วยแผนการรบและกลอุบาย จนมีคำกล่าวว่า อ่านสามก๊กครบสามจบ คบไม่ได้ ในประเทศไทย สำนักพิมพ์จัมโบ้เป็นผู้จัดพิมพ์การ์ตูนสามก๊กเป็นเล่มใหญ่ โดยแบ่งเป็น 15 เล่มจบ
หงสาจอมราชันย์ เป็นการ์ตูนฮ่องกง เรื่องโดยเฉินเหมา นักเขียนการ์ตูนชาวฮ่องกง ตีพิมพ์ครั้งแรกตั้งแต่ปี พ.ศ. 2544 เรื่องราวหยิบยกเอาเหตุการณ์ในสามก๊ก จากทั้งวรรณกรรมและพงศาวดารมาเป็นโครงเรื่อง ซึ่งบางส่วนมีการตีความลักษณะของตัวละครขึ้นมาใหม่จากความคิดของเฉินเหมาเอง โดยมีสุมาอี้และเหลี่ยวหยวนหว่อหรือจูล่งเป็นตัวดำเนินเรื่องหลัก ปัจจุบันนอกจากฮ่องกงกับไต้หวันแล้ว หงสาจอมราชันย์ยังถูกซื้อลิขสิทธิ์ไปตีพิมพ์ในหลาย ๆ ประเทศ เช่น ญี่ปุ่น เกาหลี เวียดนาม สิงคโปร์ และไทย
สามก๊ก มหาสนุก เป็นงานเขียนการ์ตูนเรื่องสามก๊ก เรื่องและภาพโดยหมู นินจา ตีพิมพ์ในนิตยสารมหาสนุกตั้งแต่ พ.ศ. 2548 จนถึง พ.ศ. 2550 ภายหลังได้มีการตีพิมพ์รวมเล่มเป็นการ์ตูนสีรวมทั้งหมด 45 เล่ม และบริษัทวิธิตาได้นำเรื่องสามก๊กมาสร้างเป็นการ์ตูนแอนิเมชั่นจำนวน 2 ภาค ล่าสุดได้รับการแปลเป็นภาษาเกาหลี จัดจำหน่ายโดย บริษัท พีเอ็มจี โฮลดิ้ง คอร์ปอเรชั่น จำกัด และบริษัท ซัมซุง บุ๊ค พับลิเชอร์
Dynasty Warriors (ญี่ปุ่น: 真・三國無双; โรมาจิ: Shin Sangokumusō; ทับศัพท์: lit. "True - Unrivaled Three Kingdoms") เป็นเกมต่อสู้จัดทำและพัฒนาโดย Koei วางจำหน่ายครั้งแรกในวันที่ 1 ธันวาคม พ.ศ. 2540 ในเพลย์สเตชัน Dynasty Warriors เป็นเกมที่จำลองวรรณกรรมเรื่องสามก๊ก ไม่ว่าจะเป็นเนื้อเรื่อง, อาวุธ, ลักษณะท่าทางและตัวละครที่ปรากฏในเกมล้วนแล้วมาจากเรื่องสามก๊กทั้งสิ้น
ในประเทศญี่ปุ่นเกมนี้ใช้ชื่อว่า Sangokumusō ซึ่งภายหลังได้มีการจำหน่าย Dynasty Warriors 2 ที่ดัดแปลงจากภาค 1 ให้มีภาพที่สวยงามและเล่นสนุกขึ้น ซึ่งในประเทศญี่ปุ่นได้ให้ชื่อ Dynasty Warriors 2 ไว้ว่า Shin Sangokumusō ในปัจจุบัน Dynasty Warriors เป็นเกมที่มีผู้เล่นเยอะมากที่สุดเกมหนึ่งของโลก และมีวางออกจำหน่ายแล้วถึง 12 ภาคด้วยกัน
เชิงอรรถ

↑  ซานกั๋วเหยี่ยนอี้ (ภาษาจีน) หรือ
สามก๊กเอี้ยนหงี (ภาษาฮกเกี้ยน)
ดูเพิ่ม

สี่สุดยอดวรรณกรรมจีน
แหล่งข้อมูลอื่น

วิกิซอร์ซมีงานที่เกี่ยวข้องกับ ตำนานหนังสือสามก๊ก โดย กรมพระยาดำรงราชานุภาพ
| ด ค กสี่สุดยอดวรรณกรรมจีน |
| --- | --- |
 สามก๊ก  ไซอิ๋ว  ซ้องกั๋ง  ความฝันในหอแดง 
บุปผาในกุณฑีทอง (บางครั้งนับว่าเป็นสุดยอดวรรณกรรมจีนลำดับที่ห้า)
| ด ค กวรรณคดีที่ได้รับการยกย่องจากวรรณคดีสโมสร |
| --- | --- |
ลิลิตพระลอ  • สมุทรโฆษคำฉันท์ • มหาชาติกลอนเทศน์ • สามก๊ก • ขุนช้างขุนแผน  • อิเหนา • หัวใจนักรบ• พระราชพิธีสิบสองเดือน • มัทนะพาธา • พระนลคำหลวง• กาพย์เห่เรือของเจ้าฟ้าธรรมาธิเบศร์ • พระอภัยมณี • สาวเครือฟ้า
คำสาบานในสวนท้อ
การแสดงงิ้วในฉบับซันกั๋วจือผิงฮว่า
ภาพแผนที่สามก๊กได้แก่วุยก๊ก จ๊กก๊กและง่อก๊ก
ภาพวาดเล่าปี่ กวนอู เตียวหุย สามพี่น้องร่วมคำสาบานในสวนท้อ
สามก๊ก ฉบับวณิพก โดยสำนักพิมพ์ผดุงศึกษา
ศาลเจ้าจูกัดเหลียงภายในศาลเจ้าสามก๊ก
อุทยานสามก๊ก จังหวัดชลบุรี
สามก๊กในแบบฉบับละครโทรทัศน์
สามก๊กในแบบฉบับเกมคอมพิวเตอร์
พิพิธภัณฑ์รถไฟมอสโก

พิพิธภัณฑ์รถไฟมอสโก
พิพิธภัณฑ์รถไฟมอสโก เป็นพิพิธภัณฑ์แห่งหนึ่งในกรุงมอสโก ประเทศรัสเซีย เปิดใช้งานครั้งแรกในปี ค.ศ. 2011 เปิดใช้งานวันพุธ-วันอาทิตย์ เวลา 10-19 นาฬิกา โดยปิดทำการในวันจันทร์และวันอังคาร
พิพิธภัณฑ์รถไฟมอสโก มีชื่อเดิมคือ พิพิธภัณฑ์รถไฟศพของเลนิน เพื่อรำลึกถึงวลาดิเมียร์ เลนิน
แหล่งข้อมูลอื่น

The Official Museum Website เก็บถาวร 2014-10-07 ที่ เวย์แบ็กแมชชีน
The Museum of the Moscow Railway Photographs
The Moscow Railway Museum at Rizhsky Rail Terminal, Moscow
Report on a visit to the Varshavsky Rail Terminal, St. Petersburg
55°43′42″N 37°38′32″E﻿ / ﻿55.728338°N 37.642196°E﻿ / 55.728338; 37.642196
ถ้าสาวกิลด์จะเหนื่อยเบอร์นี้ ขอไปขยี้บอสเองได้มั้ยคะ

Japanese light novel series
| --- | --- |
ถ้าสาวกิลด์จะเหนื่อยเบอร์นี้ ขอไปขยี้บอสเองได้มั้ยคะ
หน้าปกไลต์โนเวลเล่มแรกฉบับภาษไทย
ギルドの受付嬢ですが、残業は嫌なのでボスをソロ討伐しようと思います (Guild no Uketsukejō desu ga, Zangyō wa Iya nanode Boss wo Solo Tōbatsu Shiyō to Omoimasu)
แนว: ผจญภัย สุขนาฏกรรมจินตนิมิต
ไลต์โนเวล
เขียนโดย: มาโตะ โคซากะ
วาดภาพโดย: กาโอ
สำนักพิมพ์: แอสกีมีเดียเวิร์กส์
สำนักพิมพ์ภาคภาษาไทย: ฟีนิกซ์
ในเครือ: เด็งเงกิบุงโกะ
กลุ่มเป้าหมาย: ชาย
ตีพิมพ์ตั้งแต่: 10 มีนาคม พ.ศ. 2564 – ปัจจุบัน
จำนวนเล่ม:  8    6 (หนังสือ)
มังงะ
เขียนโดย: มาโตะ โคซากะ
วาดภาพโดย: Suzu Yūki
สำนักพิมพ์: แอสกีมีเดียเวิร์กส์
นิตยสาร: เด็งเงกิไดโอะ
กลุ่มเป้าหมาย: โชเน็ง
ตีพิมพ์ตั้งแต่: 28 มิถุนายน พ.ศ. 2564 – ปัจจุบัน
จำนวนเล่ม: 4 (หนังสือ)
อนิเมะโทรทัศน์
กำกับโดย: Tsuyoshi Nagasawa
เขียนบทโดย: Misuzu Chiba
ดนตรีโดย: Tsubasa Ito
สตูดิโอ: โคลเวอร์เวิกส์
ถือสิทธิ์โดย: เมเดียลิงก์
เครือข่าย: โตเกียวเอ็มเอ็กซ์, GYT, GTV, BS11, ABC TV, TVA, AT-X
ฉาย:  11 มกราคม พ.ศ. 2568  – ปัจจุบัน
ตอน: 10
ถ้าสาวกิลด์จะเหนื่อยเบอร์นี้ ขอไปขยี้บอสเองได้มั้ยคะ (ญี่ปุ่น: ギルドの受付嬢ですが、残業は嫌なのでボスをソロ討伐しようと思います, โรมาจิ: Guild no Uketsukejō desu ga, Zangyō wa Iya nanode Boss wo Solo Tōbatsu Shiyō to Omoimasu) เป็นซีรีส์ไลต์โนเวลญี่ปุ่น ที่เขียนโดย มาโตะ โคซากะ และวาดภาพประกอบโดย กาโอ แอสกีมีเดียเวิร์กส์ เริ่มเผยแพร่ซีรีส์นี้ภายใต้สำนักพิมพ์ เด็งเงกิบุงโกะ ในเดือนมีนาคม พ.ศ. 2564 มังงะได้รับการดัดแปลงที่วาดภาพประกอบโดย Suzu Yūki เริ่มตีพิมพ์ในนิตยสาร เด็งเงกิไดโอะ ในเดือนมิถุนายน พ.ศ. 2564 ไลต์โนเวลมีลิขสิทธิ์ในประเทศไทยโดยสำนักพิมพ์ฟีนิกซ์ ได้รับการดัดแปลงเป็นซีรีส์อนิเมะโทรทัศน์โดยสตูดิโอโคลเวอร์เวิกส์ เริ่มออกอากาศในเดือนมกราคม พ.ศ. 2568
เรื่องย่อ

อาลีน่า โคลเวอร์ ด้กลายมาเป็นพนักงานต้อนรับของกิลด์นักผจญภัยเพราะเธอคิดว่ามันจะเป็นงานที่ง่ายและปลอดภัย แต่โชคร้ายสำหรับเธอ เธอต้องทำหน้าที่ที่น่ารำคาญในการจัดการกับพวกหัวรั้นและคนเห็นแก่ตัว โดยต้องคอยเตือนพวกเขาเกี่ยวกับกฎระเบียบ อีกทั้งเพื่อนร่วมงานของเธอมักจะโยนงานที่ยังไม่เสร็จให้พวกเขาทำ ทำให้เธอต้องได้รับค่าล่วงเวลาโดยไม่ได้รับค่าตอบแทน การที่บอสในดันเจี้ยนไม่สามารถปราบได้เป็นเวลานานไม่ได้ช่วยอะไรเลย ซึ่งทำให้ต้องมีเอกสารมากขึ้น ในใจลึก ๆ แล้ว อาลีน่าก็มีช่วงเวลาที่เธอขาดสติและใช้ทักษะศักดิ์สิทธิ์ของเธอในการเรียกค้อนอันทรงพลังออกมาเพื่อจัดการกับบอสด้วยตัวเอง เพื่อระบายความหงุดหงิดทั้งหมดของเธอไปที่สัตว์ประหลาด
น่าเสียดายที่หัวหน้ากลุ่มนักผจญภัยได้เห็นเธอ และตัดสินใจที่จะเพิ่มเธอเข้าในกลุ่มของเขา เมื่อภัยคุกคามจากการเลิกจ้างจากงานที่มั่นคงเพื่อไปทำงานเสริมใกล้เข้ามาแล้ว อาลีน่าจะสามารถสลัดเขาออกได้หรือไม่?
ตัวละคร > ตัวละครสนับสนุน > ดาบเงิน

กลุ่มนักผจญภัยได้รับการยกย่องว่าแข็งแกร่งที่สุด หากไม่ประสบผลสำเร็จ สมาชิกจะถูกแทนที่ ปัจจุบันมีสมาชิกสามคนที่นำโดยเจด
ตัวละคร > ตัวละครสนับสนุน > สมาชิกกิลด์

กิลด์นักผจญภัยเป็นกิลด์ที่รับคำขอดันเจี้ยนเป็นหลัก สำนักงานใหญ่ของกิลด์เคยเป็นคุกใต้ดินระดับ S ที่ชื่อว่า Fortress of Ashes ก่อนที่จะถูกเคลียร์โดยกลุ่มดาบเงิน ที่นำโดย เกล็น
สื่อ > ไลต์โนเวล

ไลต์โนเวลมีลิขสิทธิ์ในประเทศไทยโดยสำนักพิมพ์ฟีนิกซ์ โดยประกาศลิขสิทธิ์เมื่อวันที่ 20 พฤษภาคม พ.ศ. 2565
| # | วันที่ออกจำหน่ายต้นฉบับ | ISBN ต้นฉบับ | วันที่ออกจำหน่ายภาษาไทย | ISBN ภาษาไทย |
| --- | --- | --- | --- | --- |
| 1 |  10 มีนาคม พ.ศ. 2564 | 978-4-04-913688-3 | 7 มิถุนายน พ.ศ. 2565 | 978-616-464-775-6 |
| 2 |  9 กรกฎาคม พ.ศ. 2564 | 978-4-04-913871-9 | 6 กันยายน พ.ศ. 2565 | 978-616-464-853-1 |
| 3 |  10 พฤศจิกายน พ.ศ. 2564 | 978-4-04-913937-2 | เมษายน พ.ศ. 2566 | 978-616-599-073-8 |
| 4 |  10 มีนาคม พ.ศ. 2565 | 978-4-04-914144-3 | 11 กรกฎาคม พ.ศ. 2566 | 978-616-599-171-1 |
| 5 |  8 กรกฎาคม พ.ศ. 2565 | 978-4-04-914534-2 | 15 พฤษภาคม พ.ศ. 2567 | 978-616-599-578-8 |
| 6 |  7 มกราคม พ.ศ. 2566 | 978-4-04-914813-8 | 21 ตุลาคม พ.ศ. 2567 | 978-616-599-805-5 |
| 7 |  9 มิถุนายน พ.ศ. 2566 | 978-4-04-915121-3 | กุมภาพันธ์ พ.ศ. 2568 | — |
| 8 |  9 สิงหาคม พ.ศ. 2567 | 978-4-04-915345-3 | — | — |
สื่อ > มังงะ

มังงะดัดแปลงวาดภาพประกอบโดย Suzu Yūki เริ่มตีพิมพ์ในนิตยสาร เด็งเงกิไดโอะ ของ แอสกีมีเดียเวิร์กส์ เมื่อวันที่ 28 มิถุนายน พ.ศ. 2564
| # | วันที่ออกจำหน่ายต้นฉบับ | ISBN ต้นฉบับ | วันที่ออกจำหน่ายภาษาไทย | ISBN ภาษาไทย |
| --- | --- | --- | --- | --- |
| 1 |  10 กุมภาพันธ์ พ.ศ. 2565 | 978-4-04-914263-1 | — | — |
| 2 |  7 ตุลาคม พ.ศ. 2565 | 978-4-04-914652-3 | — | — |
| 3 |  9 มิถุนายน พ.ศ. 2566 | 978-4-04-915105-3 | — | — |
| 4 |  9 กุมภาพันธ์ พ.ศ. 2567 | 978-4-04-915500-6 | — | — |
สื่อ > อนิเมะ

มีการประกาศสร้างเป็นอนิเมะในงานฉลองครบรอบ 30 ปีของ เด็งเงกิบุงโกะ เมื่อวันที่ 15 กรกฎาคม พ.ศ. 2566 ต่อมาได้มีการเปิดเผยว่าที่ผลิตโดยสตูดิโอโคลเวอร์เวิกส์ กำกับซีรีส์อนิเมะโดย Tsuyoshi Nagasawa, พร้อมบทที่เขียนโดย Misuzu Chiba, และออกแบบตัวละครโดย Yoshihiro Osada และ Shinichi Machida, และเพลงประกอบโดย Tsubasa Ito แต่เดิมมีกำหนดการออกอากาศในปี พ.ศ. 2567 แต่ภายหลังถูกเลื่อนออกไป โดยมีกำหนดออกอากาศในเดือนมกราคม พ.ศ. 2568 เรื่องนี้เริ่มออกอากาศในวันที่ 11 มกราคม พ.ศ. 2568 ทางเครือข่ายโตเกียวเอ็มเอกซ์ และเครือข่ายอื่น ๆ มีเพลงเปิดคือ "Perfect Day" ร้องโดย 310 ในขณะที่เพลงปิดคือ "Ashita no Watashi ni Sachi Are" (May the Future Me Be Happy) ร้องโดย Akari Nanawo ครันชีโรล ถือลิขสิทธิ์เรื่องนี้ เมเดียลิงก์ได้ประกาศจะสตรีมซีรีส์เรื่องนี้
สื่อ > อื่น ๆ

ซีรีส์นี้มีการร่วมงานกับ ซอร์ดอาร์ตออนไลน์ อัลเทอร์เนทีฟ กัน เกล ออนไลน์ และ เวอร์ชวลยูทูบเบอร์ มินาโตะ อควา ในเครือโฮโลไลฟ์
การตอบรับ

ในปี พ.ศ. 2564 ซีรีส์นี้ได้รับรางวัลเหรียญทองจากจากรางวัล Dengeki Novel Prize ครั้งที่ 27
แหล่งข้อมูลอื่น

เว็บไซต์ทางการไลต์โนเวล (ในภาษาญี่ปุ่น)
เว็บไซต์ทางการมังงะ (ในภาษาญี่ปุ่น)
เว็บไซต์ทางการไลต์โนเวล (ในภาษาไทย)
เว็บไซต์ทางการอนิเมะ (ในภาษาญี่ปุ่น)
ถ้าสาวกิลด์จะเหนื่อยเบอร์นี้ ขอไปขยี้บอสเองได้มั้ยคะ (นิยาย) ที่เครือข่ายข่าวอนิเมะ
| ด ค กโคลเวอร์เวิกส์ |
| --- | --- |
ซีรีส์โทรทัศน์:  Slow Start (2018)  Darling in the Franxx (2018)  เพอร์โซนา 5: ดิแอนิเมชัน (2018)  เรื่องฝันปั่นป่วยของผมกับรุ่นพี่บันนี่เกิร์ล (2018)  รู้ตัวอีกทีก็ตกเป็นของผู้ชายอันดับ 1 ที่สาวๆ อยากให้กอดไปซะแล้ว (2018)  Ace Attorney Season 2 (2018–2019)  แฟรี่เทล ศึกจอมเวทอภินิหาร (2018–2019)  พันธสัญญาเนเวอร์แลนด์ (2019–2021)  Fate/Grand Order - Absolute Demonic Front: Babylonia (2019–2020)  Auto Boy - Carl from Mobile Land (2020–2022)  มือปราบทายาทเศรษฐี (2020)  โฮริมิยะ สาวมั่นกับนายมืดมน (2021)  วันเดอร์เอ็ก ไพรออริตี (2021)  ชาโดว์เฮาส์ (2021–2022)  โตเกียวเขต 24 (2022)  หนุ่มเย็บผ้ากับสาวนักคอสเพลย์ (2022–ปัจจุบัน)  ชุดกะลาสีของอาเคบิจัง (2022)  สปาย × แฟมิลี (2022–ปัจจุบัน)  ในใจของคุโนอิจิ สึบากิ (2022)  บจจิเดอะร็อก! (2022)  ยูไนต์อัพ! (2023)  โฮริมิยะ สาวมั่นกับนายมืดมน -ส่วนเติมเต็ม- (2023)  วินด์เบรกเกอร์ (2024–ปัจจุบัน)  คน (ลึก) ไขปริศนา (ลับ) บทโรงเรียนประจำ (2024)  นายน้อยจอมโกย ก้าวสู่เส้นทางแห่งวีรบุรุษ (2024–ปัจจุบัน)  ถ้าสาวกิลด์จะเหนื่อยเบอร์นี้ ขอไปขยี้บอสเองได้มั้ยคะ (2025)  ยูไนต์อัพ! Uni:Birth (2025)  คน (ลึก) ไขปริศนา (ลับ) บทแม่มดเขียว (2025)  ดอกรักผลิบานที่กลางใจ (2025)  เรื่องฝันปั่นป่วยของผมกับซานตาคลอส (2025) 
ภาพยนตร์:  เรื่องฝันปั่นป่วยของผมกับรุ่นพี่บันนี่เกิร์ล เดอะ มูฟวี่ (2019)  Her Blue Sky (2019)  Saekano the Movie: Finale (2019)  Fate/Grand Order: Final Singularity-Grand Temple of Time: Solomon (2021)  Dakaichi: Spain Arc (2021)  เรื่องฝันปั่นป่วยของผมกับน้องสาวออกนอกบ้าน (2023)  สปาย X แฟมิลี โค้ด ไวท์ (2023)  เรื่องฝันปั่นป่วยของผมกับสาวน้อยสะพายกระเป๋า (2023)  ทราเปเซียม (2024)  ฟูเรรุ (2024)  Grotesque (2024) 
โอเอ็นเอ/โอวีเอ:  The Diary of Our Days (2018)  Persona 5: The Animation - Proof of Justice (2019)  Persona 5: The Animation - A Magical Valentine's Day (2019)  Sakura Wars: Sakura Kakumei Hana Saku Otome-tachi (2020)  Powerful Pro Yakyū Powerful Kōkō-hen (2021)  VOY@GER (2021) 
เกี่ยวข้อง:  เอ-1 พิกเจอร์ส  อะนิเพล็กซ์ 
  หมวดหมู่
การเมืองกัมพูชา

| การเมืองกัมพูชา  នយោបាយនៅកម្ពុជា |
| --- | --- |
ตราแผ่นดิน
ประเภทรัฐ: รัฐเดี่ยว, ราชาธิปไตยภายใต้รัฐธรรมนูญ, ประชาธิปไตยระบบรัฐสภา, ระบบพรรคเด่น
รัฐธรรมนูญ: รัฐธรรมนูญแห่งราชอาณาจักรกัมพูชา คริสต์ศักราช 1993
ฝ่ายนิติบัญญัติ
ชื่อ: สภาผู้แทนราษฎร
ประเภท: สองสภา
สถานที่ประชุม: รัฐสภาชาติกัมพูชา
สภาสูง
ชื่อ: พฤฒสภา
ประธาน: สมเด็จวิบุลเสนาภักดี สาย ฌุม ประธานพฤฒสภา
ผู้แต่งตั้ง: กรมปรึกษาฆุมสังกัดลงมติเลือก 62 คน รัฐสภาลงมติเลือก 2 คน และพระมหากษัตริย์แต่งตั้ง 2 คน
สภาล่าง
ชื่อ: รัฐสภา
ประธาน: สมเด็จอัครมหาพญาจักรี เฮง สัมริน ประธานรัฐสภา
ผู้แต่งตั้ง: การเลือกตั้งแบบการลงคะแนนระบบคู่ขนาน
ฝ่ายบริหาร
ประมุขแห่งรัฐ
คำเรียก: พระมหากษัตริย์
ปัจจุบัน: พระบาทสมเด็จพระบรมนาถ นโรดม สีหมุนี
ผู้แต่งตั้ง: การลงมติเลือกของกรมปรึกษาราชบัลลังก์
หัวหน้ารัฐบาล
คำเรียก: นายกรัฐมนตรี
ปัจจุบัน: เอกอุดมกิตติเทศาภิบาลบัณฑิต ฮุน มาแณต
ผู้แต่งตั้ง: พระมหากษัตริย์ตามการลงมติเลือกของรัฐสภา
คณะรัฐมนตรี
คำเรียก: สำนักคณะรัฐมนตรี
ชุดปัจจุบัน: ฮุน มาแณต 1
หัวหน้า: นายกรัฐมนตรี
รองหัวหน้า: รองนายกรัฐมนตรี
ผู้แต่งตั้ง: พระมหากษัตริย์ตามความเห็นชอบของนายกรัฐมนตรี
สำนักงานใหญ่: วิมานสันติภาพ
กระทรวง: 28
ฝ่ายตุลาการ
ศาล: ศาลกัมพูชา
สภาผู้พิพากษาสูงสุด
ประธานศาล: พระบาทสมเด็จพระบรมนาถ นโรดม สีหมุนี
ที่ตั้งศาล: ที่ทำการสภาผู้พิพากษาสูงสุด กรุงพนมเปญ
การประชุมรัฐสภากัมพูชาครั้งที่ 6
คณะรัฐบาลในพระราชอาณาจักรกัมพูชา
การเมืองกัมพูชาอยู่ในกรอบราชาธิปไตยภายใต้รัฐธรรมนูญ โดยมีพระมหากษัตริย์ทรงเป็นประมุขและทรงเป็นที่เคารพสักการะ และมีนายกรัฐมนตรีเป็นหัวหน้ารัฐบาล มีรัฐสภาและเป็นประชาธิปไตยแบบตัวแทน อำนาจบริหารเป็นของรัฐบาล อำนาจนิติบัญญัติเป็นของสภาคือรัฐสภาและพฤฒิสภา
รัฐธรรมนูญแห่งพระราชอาณาจักรกัมพูชายังได้กำหนดให้เป็นระบอบประชาธิปไตยแบบหลายพรรคเสรีนิยม ซึ่งอำนาจตกเป็นของผู้บริหาร ฝ่ายตุลาการ และฝ่ายนิติบัญญัติ  อย่างไรก็ตามไม่มีการต่อต้านจากพรรคฝ่ายค้านอย่างมีประสิทธิภาพต่อนายกรัฐมนตรีสมเด็จอัครมหาเสนาบดีเดโชฮุน เซน ซึ่งดำรงตำแหน่งมาตั้งแต่ปี พ.ศ. 2528 จนถึงวันที่ 22 สิงหาคม พ.ศ. 2566 เอกอุดมกิตติเทศาภิบาลบัณฑิตฮุน มาแณต ได้ขึ้นดำรงตำแหน่งนายกรัฐมนตรีเป็นคนต่อมาในปัจจุบัน
ฝ่ายอำนาจบริหาร

นายกรัฐมนตรีกัมพูชามาจากพรรคการเมืองในรัฐสภา ได้รับการแต่งตั้งโดยพระมหากษัตริย์ตามคำแนะนำของประธานและรองประธานรัฐสภา หลังจากนั้นต้องได้รับความไว้วางใจจากรัฐสภา นายกรัฐมนตรีเป็นหัวหน้ารัฐบาลในกัมพูชา เมื่อเข้าทำงานจะแต่งตั้งรัฐมนตรีมารับผิดชอบงานต่างๆซึ่งเรียกว่าสภารัฐมนตรี นายกรัฐมนตรีคนปัจจุบันคือฮุน เซน มาจากพรรคประชาชนกัมพูชา ดำรงตำแหน่งมาตั้งแต่การเลือกตั้ง พ.ศ. 2541 หนึ่งปีหลังเหตุการณ์รัฐประหาร พ.ศ. 2540 เพื่อโค่นล้มพระนโรดม รณฤทธิ์ จนปัจจุบัน
| ตำแหน่ง | ชื่อ | พรรค | ตั้งแต่ |
| --- | --- | --- | --- |
| พระมหากษัตริย์ | พระบาทสมเด็จพระนโรดม สีหมุนี |  | 14 ตุลาคม ค.ศ. 2004 |
| นายกรัฐมนตรี | เอกอุดมกิตติเทศาภิบาลบัณฑิต ฮุน มาแณต | พรรคประชาชนกัมพูชา | 22 สิงหาคม พ.ศ. 2566 |